Document ID: 31986R2547

*****
ΚΑΝΟΝΙΣΜΟΣ (ΕΟΚ) αριθ. 2547/86 ΤΗΣ ΕΠΙΤΡΟΠΗΣ
της 12ης Αυγούστου 1986
που τροποποιεί τον κανονισμό (ΕΟΚ) αριθ. 578/86 για την επιβολή φόρων στον αραβόσιτο που εξάγεται από την Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1,
Εκτιμώντας:
ότι ο κανονισμός (ΕΟΚ) αριθ. 578/86 της Επιτροπής (1), όπως τροποποιήθηκε τελευταία από τον κανονισμό (ΕΟΚ) αριθ. 2404/86 (2), προβλέπει την επιβολή φόρου στον αραβόσιτο που εξάγεται μέχρι τις 30 Σεπτεμβρίου 1986·
ότι ο εν λόγω φόρος αφορά τον αραβόσιτο που εισήχθη στην Ισπανία πριν από την 1η Μαρτίου 1986 και εξήχθη, μετά την ημερομηνία αυτή, στην Κοινότητα, στις τρίτες χώρες και στην Πορτογαλία και ότι δεν θα πρέπει να επιβαρύνει τον αραβόσιτο που παρήχθη στην Ισπανία·
ότι η νέα συγκομιδή αραβοσίτου αρχίζει στις νότιες περιοχές της Ισπανίας στις 15 Αυγούστου· ότι θα πρέπει να υπάρξει πρόβλεψη ώστε ο εν λόγω να μην επιβάλεται στις ενδεχόμενες εξαγωγές αραβοσίτου, καταγωγής Ισπανίας, οι οποίες θα πραγματοποιηθούν μετά τις 15 Αυγούστου 1986· ότι, για να αποφευχθούν οι εκτροπές του εμπορίου και λαμβανομένης υπόψη της εντόπισης των αποθεμάτων εισαγομένου αραβοσίτου, θα πρέπει να υπάρξει πρόβλεψη ώστε να απαλλάσσονται από το φόρο μόνο οι εξαγωγές αραβοσίτου που πραγματοποιούνται από τα λιμάνια του κόλπου Cadix ή με χερσαία μέσα και εφόσον αποδειχθεί ότι πρόκειται για αραβόσιτο καταγωγής Ισπανίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 578/86 προστίθεται το ακόλουθο εδάφιο:
«Εντούτοις, δεν εισπράττεται ο φόρος για τις εξαγωγές που πραγματοποιούνται από λιμάνια των περιοχών Cadix και Σεβίλλης ή με χερσαία μέσα προς την Πορτογαλία, εφόσον αποδεικνύεται στις αρμόδιες αρχές ότι ο αραβόσιτος που αποτελεί το αντικείμενο των εν λόγω εξαγωγών προέρχεται από την Ισπανία.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Αυγούστου 1986.

Labels: 18
17